كتاب الفلاحين فى صعيد مصر (وينيفريد بلاكمان)

كتاب الفلاحين في صعيد مصر (بالانجليزي:The Fellahin of Upper Egypt) من تأليف العالمه البريطانيه وينيفريد بلاكمان سنه 1927.

الكتاب اسمه الفلاحين فى الصعيد لان وقتها فى مصر كان كل سكان الصعيد اسمهم الفلاحين وبيطلق عليهم الفلاحين قبل ما يظهر مصطلح الصعايده حديثا واترجم الكتاب للغه العربيه سنه 2000م بعنوان الناس فى الصعيد.

الكتاب بيتكلم عن حياه الفلاحين فى الصعيد من الناحيه الدينيه والاجتماعيه وشغلهم اليومى وبيوضح ازاى لسه فى حاجات من عادات ومعتقدات المصريين القدماء موجوده لحد دلوقتى فى حياه الناس.

بلاكمان قضت سنين فى القرى فى الصعيد وكانت بتسافر من بلد لبلد علشان تكتب وصف دقيق للعادات والطقوس والمناسبات اللى بيعيشها الفلاحين فى الصعيد.

الجميل فى الكتاب انها كانت بتربط بين اللى شافته فى القرى وبين اللى مكتوب فى النقوش القديمه فكانت بتورينا ازاى ثقافه المصريين لسه فيها جذور مصريه قديمه.

الكتاب ده يعتبر مرجع مهم لاى حد بيهتم بالثقافه الشعبيه او التاريخ المصرى.
 مصادر 
تصنيف:فولكلور مصرى